Ligüerre de Cinca

:*Iste articlo tracta sobre *'Ligüerre de Cinca**. Ta atros emplegos d'o [[toponimia|toponimo]] «Ligüerre» se veiga **Ligüerre**.''


**Ligüerre de Cinca** (oficialment, en [[idioma castellano|castellano]], «''Ligüerre de Cinca''») ye un [[lugar]] [[Aragón|aragonés]] d'o [[municipio]] de [[l'Abizanda]], en a [[Provincias d'Espanya|provincia]] de [[Provincia de Uesca|Uesca]] y a [[comarcas d'Aragón|comarca]] de [[Sobrarbe]]. A suya [[población humana|población]] yera de 6 habitants en [[2018]].

Ligüerre fue a [[capital (politica)|capital]] d'un municipio que l'incluiba a él y a la suya [[aldeya]], o [[Mesón de Ligüerre]], dende os primers [[División territorial d'Espanya de 1833|censos modernos de 1834]] dica l'absorción en l'achuntamiento de l'Abizanda, en o [[Periodo intercensal 1842-1857|periodo d'entre censos 1842-1857]].

==Cheografía==

Ligüerre se troba en un [[plano]] a meya altaria, con forma de [[falca]] apuntada cara ta'l sud, que sinyorea por un costau o [[río Cinca]], y por l'altro lo [[río Susía]] que va a desembocar-se en o primero chusto en sud de lugar. Por o canto d'o Norte i tiene as [[garra (orografía)|garras]] de o [[tozal de Sant Mitier]], que en l'altura tiene o conoixiu [[castiello de Sant Mitier]], y que delimita la man occidental de o [[congosto de l'Entremont]].

Se i arriba por un camal d'a [[carretera]] local que, en naixendo de l'[[carretera autonomica|autonomica]] [[A-138]] en o [[Mesón de Ligüerre]] (km 28), trescruza o río Cinca por o puent de l'Entremont y s'adintra en [[a Fueva]] por [[Palo (a Fueva)|Palo]]. Por ixo, cal desbarrar-se d'a carretera principal en o Mesón, y a bels 1.100 metros se troba a dentrada ta Ligüerre. A carretereta d'acceso se reacondicionó en l'anyo 2010, enamplando-se a calzada con un carril lateral en o punto d'unión a l'A-138, ta fer mas fácils as incorporacions de vehiclos y reducir-ie a sinistralidat.

Por a cara este, o lugar s'aposienta sobre una [[espuenda]] que posiblement lo defensaba contra eventuals ataques que puyasen dende a [[glera]] d'a Cinca. As casas mas antigas de Ligüerre, como as fortificadas de O Palacio d'os [[baronía de Latrás|barons de Latrás]] y a casa Sabastián (d'os sieglos [[sieglo XV|XV]] y [[sieglo XVI|XVI]]) son significativament mesas en a ladera d'ixa ripa. Historicament, antes que se construise o [[entibo de lo Grau|pantano de lo Grau]], i heba en a baixant por alto d'o río Cinca un paso de [[sirga]] ta cruzar ta la man [[cuentra]]. As restas d'aquella estructura encara son visibles cuan baixa o nivel d'o pantano.

As poblacions mas aman de Ligüerre son [[Sant Mitier (Mediano)|Sant Mitier]], a pocos [[kilometro]]s en norte, y [[Lamata]], [[Escaniella]] y [[l'Abizanda]] en ueste, sud-ueste y sud, respectivament, en o que ye a cuentra d'o río Susía. En a cuentra de l'altro río de Ligüerre, a Cinca, se troba os lugars de [[Trillo (Clamosa)|Trillo]] y, un poquet mas luent, [[Troncedo]], toz dos en dirección este-nord-este en as baixants de a [[sierra de Torón]] (chusto adebant de Ligüerre ye a on i desemboca o [[barranco d'o Salinar]]). L'aldeya de [[Caneto]] ye adebant de Ligüerre, a l'altro costau de a Cinca, anque poco visible por ser-ie alto en un [[sarrato (orografía)|sarrato]] en a sierra de Torón; y [[Clamosa]] y [[a Penilla]] son auguas t'abaixo en sud-sud-este, tamién en a cuentra de o río.

===Viello Sobrarbe===

Seguntes una información obtenida con enquestas por [[Chabier Tomás]] en a segunda metat de a [[anyos 1990|decada de 1990]], realizadas en o marco d'o suyo estudio dialectolochico sobre l'[[aragonés d'o Viello Sobrarbe]], o limite oriental de o que a mayoría d'os pobladors d'a comarca consideran «[[Viello Sobrarbe]]» remata en a Cinca, por o que Ligüerre y toz os lugars que se troba en a ribera d'o río pero en a man dreita encara farían parte, d'alcuerdo con a opinión mayoritaria replegada por Tomás, de o Viello Sobrarbe. Ista afirmación puede estar controvertida, pos d'alcuerdo con a consideración mayoritaria d'entre os habitants de bels lugars aludidos, como [[Mediano]], Sant Mitier, [[Plampalacios]] u [[Camporretuno]], o «Viello Sobrarbe» ye una denominación con a que ellos designan as [[aldeya]]s y [[pardina]]s que se troba en «os sarratos» en a [[val d'a Susía|valle d'a Susía]] y mas ta l'ueste, pero no pas os que se troba en a fondonada d'o río Cinca, que ye una zona que ellos, por motivos d'importancia demografica y social, a designan como «[[Ribera de Mediano]]». En relación con isto, a pertinenza de Ligüerre a o Viello Sobrarbe u a la Ribera de Mediano ye dificil de definir.

===Estructura urbana===

Tradicionalment, os [[casar]]s de Ligüerre feban un entarabidau de carreras arrodeyau de casas por o perimetro exterior y con pocas dentradas ta l'interior, de forma que o lugar tenese una forma facilment defensable. Iste tipo d'estructuras, en chunto con que o lugar sía situau en alto d'una espuenda que o guarda relativament por a man oriental, son caracteristicas d'una plantificación defensiva, que ye cosa regular en os nuclios viellos de cualques sieglos en tot l'[[Alto Aragón]].

Antes de a suya reforma, posterior a la cesión que en fizo la [[Confederación Hidrografica de l'Ebro]] a o [[sindicato]] [[Unión General de Trabajadores|UGT]], en 1986, Ligüerre no teneba sique una plaza, situada en o extremo oriental de lugar, adebant de o palacio de Latrás. L'altra plaza que se troba en l'actualidat ye o producto de que se'n tirás as casas Lorient y casa Teixidor por trobar-se masiau malmesas en o momento d'iniciar-se as obras de restauración.

A [[ilesia (edificio)|ilesia]], antiga [[ilesia parroquial|parroquial]] consagrada a l'advocación de l'[[Asumpción de Santa María]], que data d'o [[sieglo XVI]], actualment concabe una sala de reunions. L'[[abadía]] tiene una [[balcón|balconera]] con celosías de [[madera]] que mira ta difuera de lugar.

A estructura cheneral de lugar ye modificada con a restauración. Bellas casas nobles que i heba s'han reconvertidas en [[hotel]]s, como casa [[apellito Broto|Broto]] (26 habitacions; totalment remodelada por adintro y con un anacronico [[ascensor]] exterior, por a [[frontera]]) y casa Sabastián (s. XVI; 12 habitacions; con una restauración mas respectuosa con a distribución orichinal). As casas menors de lugar y as que por construcción compartiban [[paret meyanil|parez meyanils]] se reconvirtión en [[apartamento]]s que se gosa logar de temporadas.

==Historia==

Ligüerre ye un poblau d'oríchens [[Edat Meya|medievals]], y s'ha puesto documentar a suya mención en dos textos d'o [[sieglo XI]]: la uno de l'anyo [[1069]] y l'altro de [[1076]], en os que se fa referencia a un [[castiello]] u fortificación (actualment desapareixida) que i habría habiu. En a comarca i ha en l'actualidat tres [[ermita]]s. A de [[ermita de Sant Salvador de Ligüerre de Cinca|Sant Salvador]], que data de o [[sieglo XII]] y ye en as garras d'o [[tozal de Sant Mitier|Tozal Corona]], ye a candidata a haber estau mas amanada a l'emplazamiento de l'antigo castiello. O nombre con o que gosa amaneixer Ligüerre de Cinca en toz os documentos anteriors a 1700 ye «Ligüerri».

En [[1380]], o [[Chuan II d'Aragón|infant Chuan]] le'n cedió en [[sinyoría]] a [[Rodrigo de Mur]], o primer [[baronía de Monclús|barón de Monclús]], anque a pertenenza a ixa sinyoría no debió d'estar constant en os sieglos porque se'n sabe que, en [[1610]], Ligüerre yera sinyoría de [[Chuan de Latrás]], [[baronía de Latrás|sinyor de Latrás]], y posible que estás familia de [[Lupercio Latrás]]. A tradición local diz que a propia mai de Lupercio Latrás, María de Mur, yera natural de Ligüerre y posible descendient en o linache d'os barons de Monclús.

A casa o Palacio, principal en a población, se troba en l'extrimo oriental de lugar, aman de a espuenda que sinyorea sobre a Cinca, y pareix que habría estau a residencia d'os sinyors de Ligüerre en belaltro tiempo. Ye un edificio [[Baixa Edat Meya|baixomedieval]], de o que se deduce a suya correlación con a sinyoría noble sobre Ligüerre, y tiene una firme [[torraza]] defensiva en o costau oriental, por a on que enantes i heba la sola dentrada ta lugar que i heba por o costau de a ribera d'a Cinca. A torre se piensa que no ye mas antiga que d'o [[sieglo XVI]].

===O pantano===

Tradicionalment, Ligüerre teneba una [[economía]] de base [[agricultura|agraria]] y [[ganadería|ganadera]], como corresponde con a mayoría d'os lugars y [[pardina]]s en a comarca de Sobrarbe. Dende os inicios d'o [[sieglo XX]] se prochectón dos grans [[renclusa]]s en o corso d'o [[río Cinca]] en os arredols de Ligüerre, la una a una miqueta mas d'un kilometro auguas t'alto, en o [[congosto de l'Entremont]], que ye l'actual [[entibo de Mediano|renclusa de Mediano]] (que inicialment no habría d'afectar a Ligüerre) y unaltra bels kilometros mas t'abaixo, en [[lo Grau]], que ye l'actual [[entibo de lo Grau|embalse de lo Grau]].

O pantano de lo Grau suposó una crisi demografica ta toz os lugars que teneban cultura en a ribera d'a Cinca, y dende que se fizo publico l'alcance de a lamina final d'[[augua]], a [[Confederación Hidrografica de l'Ebro]] s'expropió os terrenos y casas de Ligüerre, o Mesón de Ligüerre, [[Mipanas]], [[a Penilla]], [[Clamosa]], [[Pui de Cinca]] y belaltros nuclios mas, tot pagando-los a [[chustiprecio]], o que suposó a surtida forzosa de bellas docenas de familias en a comarca. Ligüerre, que heba gosau tener mas de 70 habitants d'antes de os prochectos hidraulicos, se quedó despoblau enantes de [[1969]], que ye cuan s'inauguró lo Grau.

A despoblación de Ligüerre, que duró mas de vinticinco anyadas, se cobró a caida de cualques casas (como casa Teixidor), as suyas estructuras no pudon aguantar a falta total de mantenimiento.

===Centro vacacional===

En l'actualidat y dende [[1986]], Ligüerre fa parte d'un complexo d'ocio vacacional que forman o [[cámping]] y as instalacions d'o Mesón de Ligüerre, y o conchunto urbano de lugar.

O [[6 de febrero]] de 1986, o [[sindicato]] ''[[Unión General de Trabajadores]]'' (UGT) arribó a un alcuerdo con a Confederación Hidrografica de l'Ebro ta que les cedesen Ligüerre y o Mesón, con os que prochectaban fer o centro vacacional.

As obras de reconstrucción y adaptación comenzón en 1989 con as casas de o Mesón, que en estando mas amanau d'a carretera A-138, que une [[Balbastro]] con [[l'Aínsa]], yera mas accesible. O 20 d'abril de [[1991]] s'inauguró a parte turistica de o [[Mesón de Ligüerre]], con l'[[albergue]], o [[cámping]] y bellas instalacions, en estando as primeras de o conchunto que dentrón en funcionamiento. O Palacio de Ligüerre fue a primer obra que s'emprendió en a población, anque a resta d'edificios encara yeran por restaurar-se.

A restauración de Ligüerre se fizo de forma paulatina, d'entre 1991 y 2009, anyada en a que s'inauguró a plaza nueva y l'hotel de Casa Sabastián. Os diferents edificios, especialment os d'alpartamentos, se fuen metendo en funcionamiento de forma progresiva, mientres en as temporadas baixas proseguiban as fayenas de restauración. En l'actualidat, encara se i fa obras ta meter en funcionamiento nuevas infrastructuras.

Manimenos, a rehabilitación y puesta en expleitación de o nuclio descartó ta cutio la posibilidat de reversión d'as propiedaz inmuebles ta os suyos amos orichinals. Debant de l'inicio d'as obras, bels antigos vecinos de a localidat, que en ixas envueltas viviban en belaltros nuclios d'a comarca, manifestón en bellas ocasions o suyo desalcuerdo con a cesión d'os terrenos y edificios ta fer-ie o centro vacacional, anque por diferents motivos nunca no se formó garra asociación con obchectivo de contraposar-se a o prochecto.

A la contra de como [[Moriello de Tou]], que o chestiona una empresa privada, Ligüerre ye chestionau por una fundación sin animo de lucro, a [[Fundación Ligüerre de Cinca]] fundada por militants d'a UGT.

== Demografía ==


==Imáchens==
<gallery>
Imachen:090.Ligüerre de Cinca.jpg|A [[ermita de Santa María d'o Pilar de Ligüerre de Cinca|ermita de Sta. Mª d'o Pilar]] (s. XVIII).
Imachen:092.Ligüerre de Cinca.jpg|Una [[arcada]] sobre a carrera, en Ligüerre.
Imachen:093.Ligüerre de Cinca.jpg|A plaza «nueva» de Ligüerre, con casa Sabastián en a ezquierda, y casa Broto en a dreita.
</gallery>

== Toponimia ==

O nombre «Ligüerre», que en cuasi toz os documentos anteriors a o [[sieglo XVIII]] amaneix como «Ligüerri», diz que dimana de dos radices [[Substrato vascón|vasconas]]: ''iri'' + ''gorri'', que significaría «[[lugar]] [[royo]]», en alusión a l'[[archila (sedimento)|archila]] y belaltros materials sedimentarios que abunda en a comarca, de colors [[royo|royiscas]], y que podrían haber feito parte d'as construccions dende bien antigo, en forma de [[buro]].

Respectibe a la denominación actual, [[Chabier Tomás]] no trobó sique a forma «Ligüerre de Cinca», sin articlo, cuan estudió a [[aragonés d'o Viello Sobrarbe|parla d'o Viello Sobrarbe]]. Manimenos, a forma con l'articlo «a» se conoix en buena cosa d'a comarca.

Como con toz os toponimos compuestos gosa pasar, a forma de denominar-lo que tienen os habitants d'a redolada cuan no o tienen que diferenciar de garra altro, ye «Ligüerre». A forma cimpuesta se reserva, de regular, ta cuan se nombra la forma oficial u cuan, as menos vegadas, se mira ta contrastar-lo con belaltro nuclio que comparta ixe nombre, como [[Ligüerre d'Ara|o de l'Ara]].

==Fiestas==
*[[15 d'agosto]], **Fiesta Mayor''' fendo-le honras a l'Asumpción de María.

## Referencias

## Vinclos Externos